ועדת הכספים, כנסת 20, פרוטוקול מספר 344, 2016-05-24 11:00

יצחק וקנין: אני מתכבד לפתוח את ישיבת ועדת הכספים.

יצחק וקנין: היום 24 במאי 2016, ט"ז באייר התשע"ו.

יצחק וקנין: על סדר היום צו היטלי סחר ואמצעי הגנה (היטל יבוא הנובע מהסכם העדפה) (הוראת שעה), התשע"ה-2015.

יצחק וקנין: מי מציג את הדברים?

<תהילה ורון: צו היטלי סחר הוא צו שאנחנו בדרך כלל מאריכים מידי שנה-שנתיים.

<תהילה ורון: הוא צו שנובע מהסכם הסחר עם ארצות-הברית, שקובע שאנחנו לא יכולים להטיל מכסים על מוצרי חקלאות שמיובאים מארצות-הברית לישראל.

<תהילה ורון: אנחנו כמובן צריכים להגן על חלק ממוצרי החקלאות ולכן סיכמנו איתם – סוג של סיכום – שאין מכסים אבל יהיו היטלים במקום זאת.

<תהילה ורון: הצו הזה – אתה מכיר אותו כבר שנים רבות –מתחדש מעת לעת.

<תהילה ורון: מפורטים בו פרטי מכס 1-24.

<תהילה ורון: לא כולם נמצאים בצו היטלי סחר, חלק מפרטי המכס מיובא במסגרת מכסות וחלק בכלל פטורים.

<תהילה ורון: כאן זה הנחה מהמכס הרגיל.

<שלומית ארליך: יש אילו שינויים מהותיים שעשיתם בצו?

<תהילה ורון: לא היו שינויים מהותיים.

<תהילה ורון: השינויים היחידים שהיו מהצו- - -

יצחק וקנין: רק עם ארצות-הברית יש לנו את ההסכם הזה?

<תהילה ורון: כן, כי ארצות-הברית היא היחידה שדורשת שלא יהיו מכסים, שיהיה אפס מכס על הכול, אז מוצרים תעשייתיים כבר פטורים, אבל על מוצרי חקלאות אנחנו בכל זאת רוצים להגן קצת אז סיכמנו שזה לא יהיה מכסים אלא היטלים.

יצחק וקנין: אשאל שאלה כללית שלא שייכת לעניין.

יצחק וקנין: מה קרה עם כל הפחתת המכסים שעשינו לפני החג?

יצחק וקנין: זה השפיע עלינו או לא השפיע עלינו?

מיקי לוי: זה אגף התקציבים, לא הם.

<תהילה ורון: ערכנו מחקרים.

<תהילה ורון: היו מכסים על שמן זית שבדקנו בחנויות.

<תהילה ורון: בשמן זית ממש היה שינוי.

יצחק וקנין: אני צוחק כל הדרך אל הבנק.

יצחק וקנין: .. את מכירה את זה?

<תהילה ורון: בדקנו בכמה רשתות.

<תהילה ורון: מכרו שמן זית ב"אושר עד", ב-19.90 שקלים, וברשת אחרת ב-23 שקלים.

יצחק וקנין: יש שם שמן מכונות מעורב עם שמן.

יצחק וקנין: זה לא שמן זית.

<תהילה ורון: אני לא נכנסת לזה, יכול להיות שאתה צודק.

<תהילה ורון: לדוגמה בשר טרי שמיובא מפולין הוריד את המחירים ב-50-60 שקל לקילו.

<תהילה ורון: יש ברשתות "יוחננוף", יש ב"יינות ביתן" וב"וויקטורי" בשר מיובא מפולין.

<תהילה ורון: באופן אישי קניתי וטעמתי.

<תהילה ורון: זה טעים.

<תהילה ורון: אז חלק מהדברים כן מצליחים ליצור השפעה.

<שלומית ארליך: לגבי התחילה של הצו, אתם מבקשים שזה יהיה רטרואקטיבי מ-1 ביולי 2015.

<שלומית ארליך: התחילה היא רטרואקטיבית מכיוון שהייתה לנו הוראה בחוק-יסוד: הממשלה להארכה אוטומטית של חיקוקים לפני תקופת הבחירות.

<שלומית ארליך: נכון?

<תהילה ורון: בעצם חוק-יסוד: הממשלה, בגלל שהכנסת התפזרה, האריך את הצו עד סוף יוני 2015.

<שלומית ארליך: מה קרה בפועל?

<תהילה ורון: מיוני השרים אצלנו התחלפו, אני לא צריכה לספר לכם, היה לנו השר דרעי שנשאר לתקופה קצרה, אחר-כך בנימין נתניהו.

<תהילה ורון: בעצם רק עכשיו הצלחנו להביא את הצו לאישור.

<תהילה ורון: כדי שלא נהיה בסתירה בין הדין הפנימי להסכם עם ארצות-הברית בעצם המכס פעל כאילו צו היטלי סחר עדיין בתוקף.

<תהילה ורון: לכן אנחנו מבקשים את התחילה הרטרואקטיבית.

<שלומית ארליך: כלומר, אין פה שינוי, בכל מקרה לא משהו שיכולה להיות הרעה לפיו?

<תהילה ורון: לא.

<שלומית ארליך: בעצם ממשיכים לנהוג כפי שנהגו.

<תהילה ורון: הדבר היחיד שאולי היו בו שינויים בצו הוא פרטי מכס שמשתנים בהתאם ל-WCO, לספר המכס העולמי, ל-Harmonized System.

<תהילה ורון: זה הדבר היחיד שיכול להשתנות.

<שלומית ארליך: אתם מבקשים שהתוקף יהיה עד 31 בדצמבר 2017?

<תהילה ורון: 2018.

<תהילה ורון: כאשר הגשנו את הצו, כאשר התחלנו "לגלגל" אותו רצינו שהוא יהיה בתוקף לשנתיים.

<תהילה ורון: קשה מאוד להאריך אותו בכל שנה, יש המון בירוקרטיה סביבו.

<תהילה ורון: לקח זמן עד שהצלחנו להעביר אותו לוועדת הכספים, בגלל התפזרות הכנסת וחילופי שרים וחילופי ממשלות וחילופים של הכול.

<תהילה ורון: לכן אנחנו מבקשים שהוא יהיה בתוקף עד 31 בדצמבר 2018.

יצחק וקנין: מיקי לוי, יש לך משהו לומר להם?

מיקי לוי: אני מכיר את הנושא.

מיקי לוי: אין לנו הרבה ברירות.

יצחק וקנין: תקראו את הצו.

יצחק וקנין: צריך לקרוא אותו או לא צריך?

<שלומית ארליך: תקראי רק את המלל.

<תהילה ורון: צו היטלי סחר ואמצעי הגנה (היטל יבוא הנובע מהסכם העדפה) (הוראת שעה), התשע"ו-2016 "בתוקף סמכותי לפי סעיף3א(א) לחוק היטלי סחר ואמצעי הגנה, התשנ"א-1991 (להלן – החוק), באישור שר האוצר לפי סעיף 3א(א1) לחוק ובאישור ועדת הכספים של הכנסת לפי סעיף 56 לחוק, אני מצווה לאמור: הגדרות בצו זה – "ארה"ב" – ארצות הברית של אמריקה; "דולר" – דולר של ארה"ב; "הסכם העדפה" – כהגדרתו בסעיף 3א(א) לחוק; "טובין שמקורם בארה"ב" – טובין שהוראות ההסכם עם ארה"ב בדבר כללי המקור של טובין התמלאו לגביהם;"

<שלומית ארליך: פה נגיד שבעצם במקור בצווים זה היה תמיד סעיף 4, סעיף נפרד.

<שלומית ארליך: אני מניחה שזה שינוי טכני, שכללתם את זה בתוך ההגדרות.

<תהילה ורון: זה אכן טכני.

<תהילה ורון: מה שהנסחים במשרד המשפטים אומרים לנו, אם זה לא שינוי מהותי אנחנו לא מתווכחים.

<תהילה ורון: ""יבואן של טובין", "מחזיק טובין" – כהגדרתם בחוק; "ערך" – ערכם של טובין כמשמעותו בפקודת המכס; "פרטי המכס" – פרטים בצו תעריף המכס והפטורים ומס קניה על טובין, התשע"ב-2012 (להלן – צו תעריף המכס); "ש"ח" – שקלים חדשים.

<תהילה ורון: קביעת היטל יבוא (א) ההיטלים הקבועים בצו זה, כמפורט להלן, חלים על יבוא טובין שמקורם בארה"ב.

<תהילה ורון: (ב) יבואן של טובין, כמפורט בצו זה, ישלם עליהם לאוצר המדינה היטל שהסכם העדפה מאפשר את הטלתו, כמפורט להלן, לפי העניין: (1) טובין שסיווגם בפרטי המכס כמפורט בטור א' בתוספת הראשונה והמתוארים בטור ב' לצדם – היטל בשקלים חדשים או באחוז מן הערך, הכול כנקוב לצדם בטור ג'; (2) טובין שסיווגם בפרטי המכס כמפורט בטור א' בתוספת השנייה – היטל באחוז משיעורי המכס עליהם שבטור ג', בעמודה כללי, בתוספת הראשונה לצו תעריף המכס, כנקוב לצדם בטור ב'.

<תהילה ורון: (ג) על אף האמור בסעיף קטן (ב) יהיו הטובין בתוספת השלישית שסיווגם בפרטי מכס כמפורט בטור א' פטורים מחובת היטל לעניין הכמויות המפורטות בטור ג' לצדם, אלא אם כן צוין אחרת.

<תהילה ורון: (ד) מקום בתוספת השנייה ובתוספת השלישית שצוין פרק, פרט או פרט משנה, יחול ההיטל רק על הטובין המסווגים באותו פרק, פרט או פרט משנה, לפי העניין.

<תהילה ורון: (ה) תוארו הטובין בתוספת השלישית בטור ב' לצדו של פרט מכס – יחול ההיטל רק על הטובין המתוארים.

<תהילה ורון: המועד לתשלום ההיטל (א) המועד לתשלום ההיטל יהיה המועד שבו משתלמים דמי המכס, ואם היו הטובין פטורים ממכס – במועד התרת הרשימון לצריכה בארץ.

<תהילה ורון: מקום שנקבע שהיטל יהיה בשקלים חדשים השווים לסכום מסוים במטבע חוץ, יהיה החישוב לפי כללי המכס (חישוב מחיר הנקוב במטבע חוץ), התשמ"ט-1989.

<תהילה ורון: תחילה ותוקף 4.

<תהילה ורון: תחילתו של צו זה ביום י"ד בתמוז התשע"ו (1 ביולי 2015) ותוקפו עד יום ...

<תהילה ורון: בטבת התשע"ט (31 בדצמבר 2018).

<תהילה ורון: "

יצחק וקנין: יש הערות?

יצחק וקנין: אין הערות.

יצחק וקנין: אפשר להצביע?

יצחק וקנין: מי בעד?

יצחק וקנין: מי נגד?

יצחק וקנין: בעד – 2

יצחק וקנין: נמנעים – אין

יצחק וקנין: הצו אושר.

יצחק וקנין: תודה רבה.

יצחק וקנין: הישיבה נעולה.